Alexander episcopus, servus servorum Dei, dilectis filiis priori et conventui monasterii de Charitate, Cluniacensis ordinis, Autissiodorensis diocesis, salutem et apostolicam benedictionem. Religionis vestre meretur honestas, ut que juste petitis, ad exauditionis gratiam admittamus. Sane porrecta nobis ex parte vestra petitio continebat, quod cum monasterium vestrum per priorum, qui pro tempore fuerint ibidem, incuriam in spiritualibus et temporalibus non modicam incurrerit lesionem, a nobis humiliter supplicastis super hoc eidem monasterio salubri remedio provideri. Vestris igitur devotis precibus inclinati, ut illi qui in eodem monasterio priores pro tempore fuerint canonice instituti, de conservandis juribus, jurisdictionibus, libertatibus et honoribus ipsius monasterii, infra tres dies postquam ibidem recepti fuerint in priores, prestare corporaliter juramentum in communi capitulo teneantur, authoritate vobis presentium duximus concedendum, decernentes irritum et inane, si contra concessionem hujusmodi aliquid per quemcunque fuerit attentatum. Datum Neapoli VIII idus aprilis, pontificatus nostri anno primo.